Okresná prokuratúra Košice I 
Mojmírova 5, 041 47 Košice 1 	

Sp. zn. : 2 Pv 846/06/8802	Košice I, 15.11.2012
EEČ : 2-63-273-2012

U Z N E S E N I E

Trestná vec:	obvinená XXXXX 
Trestný čin:	podvod podľa § 250 odsek 1 Trestného zákona číslo 140/1961 Zbierky zákonov v znení zákona číslo 227/2005 Zbierky zákonov

Rozhodol: 	prokurátorka Okresnej prokuratúry Košice I
Podľa § 215 odsek 1 písmeno d (§ 9 odsek 1 písmeno f) Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	trvalé bydlisko: XXXXX, 
 v Košiciach dňa 22.07.2005 na Stavebnom bytovom družstve Košice I na ul. Vojenskej č. 14 požiadala o vyplatenie preplatku z vyúčtovania služieb za r. 2004 za byt, ktorý sa nachádza na ul. XXXXX v Košiciach a je vo vlastníctve XXXXX, pričom pracovníčke v učtárni sa predstavila ako XXXXX, na základe čoho jej bolo vystavené potvrdenie na vrátenie preplatku na sumu 13.268,- Sk (440,42 Eur), ktoré následne predložila v pokladni SBD, kde jej bol uvedený preplatok vyplatený, 

lebo je trestné stíhanie neprípustné podľa § 9 odsek 1 písmeno f
Odôvodnenie:

	Uznesením povereného príslušníka Obvodného oddelenia PZ Košice - Staré mesto sp. zn. ČVS-ORP-XXXXX zo dňa 27.06.2006 bolo podľa § 199 ods. 1 Trestného poriadku začaté trestné stíhanie a uznesením zo dňa 03.08.2006 vznesené obvinenie pre trestný čin podvodu podľa § 250 ods. 1 Trestného zákona č. 140/1961 Zb. účinného v čase spáchania skutku, pre skutok, ako je uvedený vo výrokovej časti tohoto uznesenia.

	XXXXX spáchanie trestného činu poprela. Uviedla, že je síce pravda, že peniaze, patriace jej sestre XXXXX, prevzala, avšak tieto jej hneď v budove SBD, kde s ňou táto bola, avšak bola v opilom stave, odovzdala.

	Zo spáchania skutku je obvinená usvedčovaná výpoveďami svedkov.

	XXXXX, pracovník SBD Košice I uviedol, že obv. XXXXX získala potvrdenie na výplatu horeuvedeného preplatku od pracovníčky SBD XXXXX, ktorej sa predstavila ako XXXXX.  S potvrdením prišla do pokladne a tam pokladníčke XXXXX, ktorá ju i jej sestru osobne pozná, povedala, že vyberá preplatok pre svoju sestru, ktorá je momentálne v zahraničí. Táto jej na základe už vydaného potvrdenia peniaze vyplatila. Nepostrehla však, že obvinená ako príjemca sa podpísala menom svojej sestry XXXXX.
	XXXXX vypovedala, že obvinená jej v pokladni predložila svoj občiansky preukaz a potvrdenie o výplate preplatku, ktoré doklady potrebovala na vyplatenie peňazí. Pritom jej tvrdila, že peniaze preberá za svoju sestru, ktorá je v zahraničí a táto ju na prevzatie preplatku písomne splnomocnila. Uviedla, že splnomocnenie predložila v učtárni.

	XXXXX vypovedala, že keď sa na SBD dostavila obv. XXXXX, predstavila sa jej ako XXXXX a je majiteľkou bytu na ul. Tatranskej č. 1 v Košiciach. Na základe toho skontrolovala v internom programe SBD, že na tomto byte preplatok existuje a vydala jej o tom potvrdenie. Neskôr prišla na SBD skutočná XXXXX a žiadala vyplatenie preplatku. Tvrdila, že peniaze nedostala a nikoho na ich prevzatie nepoverila.
	XXXXX, vydatá XXXXX ktorá býva t.č. XXXXX XXXXX, Švajčiarsko, zaslala na Obvodné oddelenie Košice - Staré mesto dňa 28.09.2012 písomné čestné prehlásenie overené notárom v meste XXXXX vo Švajčiarsku dňa 27.09.2012, v ktorom uviedla, že obvinená je jej sestrou a hoci ju na prevzatie peňazí nesplnomocnila a obvinená jej peniaze neodovzdala, keďže je jej sestrou nedáva súhlas na jej trestné stíhanie a nežiada od nej ani náhradu škody.
	Horeuvedenými dôkazmi bolo preukázané, že skutok, pre ktorý sa vedie trestné stíhanie, sa stal, je trestným činom a že ho spáchala obvinená.
	Keďže však podľa § 211 ods. 1 Trestného poriadku pre trestný čin podvodu proti tomu, kto je vo vzťahu k poškodenému osobou, voči ktorej by mal poškodený ako svedok právo odmietnuť vypovedať, možno začať trestné stíhanie a už v začatom trestnom stíhaní pokračovať iba so súhlasom poškodeného, pričom pošk. XXXXX súhlas na trestné stíhanie svojej sestry obv. XXXXX nedala, jej prejav vôle je hodnoverný, pretože bol prednesený a písomne úradne overený pred kompetentným orgánom, bolo potrebné trestné stíhanie proti obv. XXXXX zastaviť, keďže je neprípustné.

Poučenie:
Proti tomuto uzneseniu je prípustná sťažnosť do 3 dní od jeho oznámenia na tunajšiu prokuratúru.
O sťažnosti rozhodne prokurátor Krajskej prokuratúry Košice.
		  Sťažnosť má odkladný účinok.

JUDr. Albína Grandelisová
prokurátorka